༄༅། །དོན་ཞགས་རྒྱུད་ཆུང་གི་ཊཱི་ཀ་
བཞུགས། །

༄༅། །བླ་མ་དང་མགོན་པོ་ཐུགས་རྗེ་ཆེན་པོ་སྤྱན་རས་གཟིགས་དབང་ཕྱུག་ལ་ཕྱག་འཚལ་ལོ། །གང་གི་ཐུགས་རྗེས་འགྲོ་བ་ཡི། །དོན་རྣམས་མཛད་པ་དེ་བཏུད་ནས། །དོན་ཡོད་རྒྱལ་པོའི་རྣམ་འགྲེལ་བ། །བླ་མའི་གསུང་བཞིན་རྣམ་པར་དབྱེ། །རྒྱལ་བའི་བཀའ་དོན་གཏིང་དཔག་དཀའ་བ་ཡི། །དོན་ནི་མ་ལུས་སུ་ཡིས་བསྟན་པར་ནུས། །དེ་ལ་གུས་པའི་ཡིད་ཀྱི་གླེང་ལས་བྱུང་། །བཤད་སྦྱར་འདི་ནི་རིན་ཆེན་ཕྲེང་བ་ཡིན། །དོན་ཡོད་ཞགས་པའི་རྟོག་པ་བསྡུས་པ་ལས། ། ཐོག་མར་འདི་སྐད་ཅེས་པ་ལ་སོགས་པའི་གླེང་གཞི་ནི། དོན་གཉིས་སུརྟོགས་པར་བྱའོ། །གཉིས་པ་གང་ཞེ་ན། དོན་དང་། ཚིག་གི་གླེང་གཞིའོ། །དོན་ནི་ཆོས་སྟོན་པའི་རྒྱུ་ཕུན་སུམ་ཚོགས་པ་ལ་ལྔ་སྟེ། ཐོག་མར་བསྟན་པར་བྱ་བའི་ཆོས་ཕུན་སུམ་ཚོགས་པ་སྟོན་པས་ཐུགས་སུ་ཆུད་པ་དང་། གང་ཚེ་དུས་དང་། གང་གིས་སྟོན་པ། གང་དུ་སྟོན་བྱེད་གནས། གང་ལ་བསྟན་བྱའི་འཁོར་རྣམས་ཏེ། དེ་གང་(《ལུ》+རྒྱུད་)མ་ཚང་ན་ཆོས་སྟོན་པའི་སྒྲ་མི་འབྱུང་བའོ། །སྒྲའི་གླེང་གཞི་ནི་དཱ་ན་ཏེ་ངེས་པར་སྦྱིན་པར་བྱེད་དོ། །དེའང་མ་འོངས་པ་རྣམས་ལ་གནས་འདིར། དུས་འདིའི་ཚེ། སྟོན་པ་འདིས། འཁོར་འདི་རྣམས་ལ། ཆོས་འདི་བསྟན་ནོ་ཞེས་ངེས་པའི་ཕྱིར། སྡུད་པ་པོས་ཚིག་གསུམ་གྱིས་གླེང་བསླང་བའོ། །གལ་ཏེ་སྡུད་བྱེད་ཀྱི་བཀའ་མ་ཡིན་པ་འདིར་འཇུག་པ་ཅི་ཞེ་ན། འདི་ནི་སྡུད་བྱེད་ཁོ་ནའི་མ་ཡིན་ཏེ། ཆོས་བསྡུ་བ་ལས། དགེ་སློང་དག་ངའི་ཆོས་རྣམས་སྡུད་པར་བྱེད་པ་དེའི་ཚེ། ཐོག་མར་འདི་སྐད་བདག་གིས་ཐོས་པ་ཞེས་པ་ལ་སོགས་པ་ཚིག་གསུམ་གྱིས་གླེང་སློང་ཤིག་ཅེས་མ་འོངས་བའི་སྐྱེ་བོ་ལ་ངེས་པ་བསྐྱེད་པའི་ཕྱིར། རྗེས་སུ་གནང་བ་ཡིན་པས་ཉེས་པ་མེད་དོ། །དེ་ཡང་འདི་སྐད་ཅེས་མང་ཉུང་གི་སྒྲོ་སྐུར་དང་བྲལ་བའོ། ། བདག་གིས་ནི་སྡུད་བྱེད་བདག་ཉིད་ཀྱི་ཡིན་གྱི། གཞན་དང་གཞན་ལས་བརྒྱུད་པ་མ་ཡིན་ནོ། །ཐོས་པ་ཞེས་པ་རྣ་བས་ཡིན་གྱི་རང་གིས་རྟོགས་པ་མ་ཡིན་པའོ། ། དེ་ལྟར་ཚིག་གསུམ་གྱིས་གླེང་བསླངས་ནས། ད་ནི་གང་གིགང་ལས། གང་དུ། གང་དང་། ཐབས་ཅིག་ཏུ་ཐོས་པས། དེ་རྟོགས་པའི་ཕྱིར་དུས་གཅིག་ན་ཞེས་སྨོས་སོ༑༑དུས་ཞེས་པའང་སྟོན་པ་སྤྱོད་ལམ་གྱི་དུས་དང་། སྙོམས་པར་འཇུག་པ། ནང་དུ་ཡང་དག་འཇོག་པ། ཆོས་སྟོན་པ་སྟེ་བཞི་ལས་གསུང་གི་ཕྲིན་ལས་ཆོས་སྟོན་པའི་དུས་ནའོ། །གཅིག་ན་ཞེས་པ། འདི་ལྟ་བུའི་མདོ་སྡེ་རིན་པོ་ཆེ། ལན་གྲངས་མང་བར་ཐོས་པ་མ་ཡིན་པས་རྙེད་དཀའ་འམ། ལན་གྲངས་མང་པོ་(《ལུ》+ཐོས་པ་མ་ཡིན་)དུས་ཡུན་རིང་པོར་མ་ཡིན་ཏེ། སྐད་ཅིག་ལ་འདི་རྟོགས་པར་འགྱུར་བས། རྣམ་པར་ཐར་པའི་སྒོ་བསམ་གྱིས་མི་ཁྱབ་པ་ལ་མངའ་བརྙེས་པར་ཡང་སྟོན། བཅོམ་ལྡན་འདས་ཞེས་པ་དབང་ཕྱུག་ལ་སོགས་པའི་ཡོན་ཏན་དྲུག་ལྡན་དང་ཉོན་མོངས་པ་ལ་སོགས་པའི་བདུད་བཅོམ་པ་སྟེ། ཉོན་མོངས་ལས་དང་དེ་བཞིན་སྐྱེ། །ཉོན་མོངས་ཤེས་བྱའི་སྒྲིབ་དེ་བཞིན། །གང་ལ་མི་མཐུན་ཕྱོགས་ཆོས་བཅོམ། །དེས་འདིར་བཅོམ་ལྡན་འདས་སུ་བརྗོད། །དབང་ཕྱུག་དང་ནི་གཟུགས་བཟང་དང་། །དཔལ་དང་གྲགས་དང་ཡེ་ཤེས་དང་། །བརྩོན་འགྲུས་ཕུན་སུམ་ཚོགས་པ་སྟེ། །དྲུག་པོ་རྣམས་ལ་སྐལ་ཞེས་བྱ། །ཞེས་སོ། །དེ་ལྟ་བུ་སྟོན་པ་ཐུབ་པ་བཞུགས་པ་ལས་ཐོས། ཞེས་རྟོགས་པར་བྱ་བའི་ཕྱིར། འཕགས་པ་སྤྱན་རས་གཟིགས་དབང་ཕྱུག་གི་གནས་ཞེས་སྨོས་སོ། །དེ་གང་ཡིན་སྙམ་པ་ལ༑ པོ་ཏ་ལ་ཀའི་རིའི་རྩེ་མོའོ། །དེ་ནི་ལྷོ་ཕྱོགས་འཛམ་བུའི་གླིང་ལས་འདས་པ་སྟེ༑ རྒྱ་མཚོ་ཆེན་པོའི་གླིང་ཕྲན་ཏེ། རིའི་བྱེ་བྲག་གྲུ་འཛིན་ཞེས་བྱ་བ་ཡིན་ཏེ། དེའི་རྩེ་མོ་གསེར་གྱི་རང་བཞིན་ལས་གྲུབ་པ་ན་བཞུགས་པའོ། །རི་དེའི་ཡོན་ཏན་གྱི་ཁྱད་པར་བསྟན་པའི་ཕྱིར་ས་མ་ལ་དང་ཞེས་སོགས་སོ། །གྲོགས་ནི་དགེ་སློང་ཞེས་སོགས་སྨོས་ཏེ། དེ་ནི་བསྙེན་པར་རྫོགས་པ་རྣམས་སོ། །དགེ་འདུན་ནི་སངས་རྒྱས་དང་། ཆོས་དང་། དགེ་འདུན་དབྱེ་བར་མི་ནུས་པ་སྟེ། སངས་རྒྱས་ཆོས་དང་དགེ་འདུན་རྣམས། །བདུད་རྣམས་བྱེ་བ་བརྒྱ་ཡིས་ཀྱང་། ། ∶གང་ཕྱིར་དབྱེ་བར་མི་ནུས་པ། །(《ཞ》་གང་ཕྱིར་་་་་་་ནུས་པ། ། )དེ་ཕྱིར་དགེ་འདུན་ཞེས་སུ་བརྗོད༑༑ཆེན་པོའི་ཡོན་ཏན་ཕུན་སུམ་ཚོགས་པ་དང་ལྡན་པའོ། །སྟོང་ཕྲག་བཅོ་བརྒྱད་ནི་གྲངས་ཤེས་ཕྱིར་རོ། །བྱང་ཆུབ་སེམས་དཔའ་ནི་སངས་རྒྱས་ཀྱི་གོ་འཕང་ལ་སེམས་པའོ། །བྱེ་བ་ཁྲག་ཁྲིག་བརྒྱ་སྟོང་མང་པོ་ནི་འཇིག་རྟེན་ལས་འདས་པའི་འཁོར་རོ། །གཞན་འཇིག་རྟེན་པའི་འཁོར་ནི་གནས་གཙང་མའི་ཞེས་པ་དང་། དབང་ཕྱུག་ཅེས་པ་གླིང་བཞི་པ་ལ་དབང་བ་ཡིན་ནོ། །དབང་ཕྱུག་ཆེན་པོ་ནི་གླིང་བཞི་པ་བརྒྱད་ལ་དབང་བ་ཡིན་ནོ། །ཚངས་རིས་ཀྱི་ལྷའི་བུ་རྣམས་གཙོ་བོར་བྱས་ཏེ་དེ་རྣམས་ཀྱི་གཙོར་བྱས་པའི་ལྷ་དང་མིའི་འཁོར་དཔག་ཏུ་མེད་པ་དང་ཐབས་ཅིག་ཏུ་ཆོས་སྟོན་ཅིང་བཞུགས་པ་ལས་ཐོས་པའོ། །དེ་ནས་ཞེས་བྱ་བ་ལ་སོགས་པ་རྣམས་ཀྱིས་གླེང་བསླང་བ་ཡིན་ལ། འདི་ནི་ཐོག་མར་མདོ་སྡེའི་རྒྱལ་པོ་འདི་གསུངས་པའི་དུས་ཀྱིའོ། །གལ་ཏེ་གླེང་བསླང་བའི་འདི་སྐད་ལ་སོགས་པ་(《ལུ》+ཉིད་)མ་ཡིན་ནམ། ཞེ་ན། བདེན་མོད་ཀྱི་དེ་ཡིས་སྡུད་བྱེད་ཀྱི་ཆོས་བསྡུ་བར་∶བྱ་བའི་(《ལུ》བྱེད་པའི་)དུས་ཀྱི་གླེང་བསླང་བ་ཡིན་ལ། དེ་ནས་ཞེས་བྱ་བ་ཆོས་ཀྱི་སྒྲ་འབྱུང་བའི་རྒྱུ་ཕུན་སུན་ཚོགས་པ་ལྔ་མ་ཚང་བ་མེད་པར་ཚོགས་པ་དེ་ནས་སོ། །བྱང་ཆུབ་ནི་མྱ་ངན་ལས་འདས་པ་དེ་ལ་སེམས་པས་སེམས་དཔའོ། ། དེ་ཙམ་ཞིག་ཉན་ཐོས་ལའང་ཡོད་པ་སྙམ་ན། དེ་བསལ་བའི་ཕྱིར་སེམས་དཔའ་ཆེན་པོ་ཞེས་སྨོས་ཏེ། གཞན་གྱི་དོན་ཕུན་སུམ་ཚོགས་པའོ། །འཕགས་པ་ནི་མི་དགེ་བའི་ཆོས་ལས་རིང་དུ་གྱུར་པའོ། །སྤྱན་རས་གཟིགས་དབང་ཕྱུག་ནི། ཤེས་རབ་ཀྱིས་ཆོས་ཀྱི་དོན་ཐུགས་སུ་ཆུད་དེ། སྙིང་རྗེས་སེམས་ཅན་ལ་གཟིགས་པ་པོ་སྟེ༑ བསྐལ་པ་གྲངས་མེད་པའི་ཡང་ཕ་རོལ་ཏུ། འོད་ཟེར་ཀུན་ཏུ་འཕགས་པའི་དཔལ་བརྩེགས་ཀྱི་རྒྱལ་པོ་བྱ་བར་སངས་རྒྱས་ཀྱང་སེམས་ཅན་གྱི་དོན་དུ་ས་བཅུའི་བྱང་ཆུབ་སེམས་དཔའི་ཆ་ལུགས་བཟུང་བའོ། །སྟན་ལས་ལངས་ཏེ་ནི། བདག་གི་ཆོས་འདི་ལྟ་བུ་ཐོས་པ་མ་འོངས་པའི་སྐྱེ་བོ་རྣམས་ལ་ཕན་པར་དགོངས་ཏེ༑ སངས་རྒྱས་ཀྱི་མཐུས་དེ་བཤད་པར་འདོད་ནས་བསྟན་ལས་ལངས་ཏེ་ཞེས་པའི་བར་རོ། །དེ་བཤད་པ་ནི། དོན་ཡོད་པའི་ཞགས་པའི་སྙིང་པོ་ཞེས་བྱ་བ་བདག་ལ་ཡོད་དེ་ཞེས་སོ། །དེ་ལྟ་བུའི་ཆོས་དེ། གང་གི་གང་དུ། གང་ལས། གང་དང་ཐབས་ཅིག་ཏུ་ཐོས། དེ་ལ་ཕན་ཡོན་ཅི་ཡོད་ཅེས་རྟོགས་པའི་ཕྱིར། གང་བསྐལ་པ་བཟང་པོ་འདིའི་གོང་རོལ་གྱི་ཡང་། སྔོན་བསྐལ་པ་དགུ་བཅུ་རྩ་གཅིག་འདས་པའི་ཕ་རོལ་ནའོ། །གནས་ནི་འཇིག་རྟེན་རྣམ་པར་གཟིགས་པ་ཞེས་པའོ།། སྟོན་པ་དེ་བཞིན་གཤེགས་པ་ནི་དེ་བཞིན་ཉིད་དུ་གཤེགས་པའམ། དེ་བཞིན་ཉིད་ལས་གཤེགས་པས་སོ། །དགྲ་བཅོམ་པ་ནི། རང་རིག་པའི་ཡེ་ཤེས་ཀྱིས་མ་རིག་པ་སྒོ་ངའི་སྦུབས་བཅོམ་པ་འཇིག་ཚོགས་ལ་ལྟ་བའི་རི་བོའི་རྩེ་མོ་ཡེ་ཤེས་ཀྱི་རྡོ་རྗེས་བཅོམ་པའོ། །ཡང་དག་པར་རྫོགས་པའི་སངས་རྒྱས་ནི་བདག་དང་གཞན་གྱི་དོན་མ་ལུས་པ་ཡོངས་སུ་རྫོགས་པ། འཇིག་རྟེན་དབང་ཕྱུག་རྒྱལ་པོ་ལ་བདག་གིས་བླངས་པའོ། །གྲོགས་ནི་དབང་ཕྱུག་དང་ཞེས་བྱ་བ་ལ་སོགས་པའོ། །དེ་ལས་བདག་གིས་རྣམ་པ་ཇི་ལྟ་བུ་ཞིག་ཐོས་ཞེས་སྟོན་པ་བླ་ན་མེད་པ་ཞེས་བྱ་བ་ལ་སོགས་པ་སྟེ། བདག་གི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་དོན་ཡོད་པའི་ཡེ་ཤེས་ཀྱི་གཙོ་བོའི་ཏིང་ངེ་འཛིན་བསླུ་བ་མེད་ཅིང་ཕྱིན་ཅི་མ་ལོག་པ། མ་རྨོངས་པའི་ཡེ་ཤེས་ཞེས་བྱ་བའི་དོན་ཏོ། །བཅུ་པ་བརྒྱད་(《ཞ》《ལུ》བརྒྱ་)སྟོང་ནི་འབུམ་ཕྲག་བཅུའོ། །དེ་ལྟ་∶དུ་ཐོས་ཞེས་(《ལུ》བུ་ཐོབ་ཅེས་)པའོ། །དེ་ལྟ་ཁྱེད་ཀྱིས་ཐོས་ཀྱང་། མ་འོངས་པ་ལ་ཕན་ཡོན་ཅི་ཡོད་སྙམ་ན། གཞན་ཡང་ཞེས་སོགས་སྨོས་ཏེ། དོན་ནི་གོང་དུ་དོན་ཡོད་ཞགས་པའི་སྙིང་པོ་ཀློག་པ་ལ་སོགས་པ་གང་བྱེད་ཀྱང་རུང་སྟེ། དེ་ལ་དབང་ཕྱུག་ཆེན་པོ་ལ་སོགས་པའི་ལྷ་མཐུ་བོ་ཆེ་རྣམས་ཀྱིས་སྲུང་ཞེས་པའི་དོན་ཏོ། །དེ་ནི་སྤྱོད་པར་བྱེད་པ་པོ་དེ་ལའོ། །གཞན་ཡང་དེ་སྤྱོད་པའི་ས་ཕྱོགས་དེའང་ཀུན་གྱིས་བཀུར་བའི་འོས་སུ་འགྱུར། ཞེས་སྟོན་པ་ནི་གང་འདིར་ཞེས་སོགས་ཏེ། གཞན་ཡང་དོན་ཡོད་ཞགས་པའི་སྙིང་པོ་ཐོས་པ་དེ་དག་ནི། སངས་རྒྱ་བྱེ་བ་ཁྲག་ཁྲིག་བརྒྱ་སྟོང་ལ་དགེ་བའི་རྩ་བ་བསྐྱེད་པར་འགྱུར་རོ། །ཞེས་བྱའོ། །དཔེ་ཁ་ཅིག་ལ་དོན་ཡོད་ཞགས་པའི་སྙིང་པོ་ཐོས་པའི་སེམས་ཅན་དེ་དག་ནི་སངས་རྒྱས་དཔག་ཏུ་མེད་པ་ལ་དགེ་བའི་རྩ་བ་བསྐྲུན་པ་ཡིན་ནོ། ། ཞེས་འབྱུང་ངོ་། །དེ་སྐད་སྟོན་པ་ནི། བཅོམ་ལྡན་འདས་བྱང་ཆུབ་སེམས་དཔའ་གང་འདི་ཞེས་པ་དང་། བདག་གིས་དོན་ཡོད་ཞགས་པའི་སྙིང་པོ་ཐོས་པས༑ སངས་རྒྱས་བྱེ་བ་ཁྲག་ཁྲིག་བརྒྱ་སྟོང་མང་པོ་ལ་དགེ་བའི་རྩ་བ་བསྐྱེད་པར་འགྱུར་རོ། །ཞེས་སྦྲེལ་ལོ། །དེ་ལྟར་བརྟེན་པ་ཙམ་ལ་ཡང་ཕན་ཡོན་དེ་ལྟ་བུ་འབྱུང་ན། ཆོ་ག་ཅི་ལྟ་བུས་འདི་ཉམས་སུ་བླང་ན་ཕན་ཡོན་(《ལུ》+འབྱུང་བ་)རྟོགས་ཕྱིར༑ གང་ཁ་ཅིག་ཅེས་སོགས་ལ། དེའང་འདིར་མངོན་རྟོགས་བསྡུས་ཏེ་བརྗོད་ན༑ འདི་ལྟར་ཁ་ཅིག་ཅེས་པ་ནས་སྨོད་པ་པོ་ཞེས་པ་ནི། སྡིག་པ་ཅན་གྱི་གང་ཟག་ག ོ།སྔར་ཉིད་ན་ཞེས་པ་ནས་མོས་པ་རྣམས་ཞེས་པའི་བར་ནི། དག་པའི་གང་ཟག་སྟེ། གཉིས་པ་ནི། དད་པ་དང་ལྡན་པའི་གང་ཟག་གོ།དེ་གལ་ཏེ་ཞེས་པ་ནས། ཁ་ཅིག་ཅེས་པའི་བར་ནི། ཐུན་མོང་དུ་གང་ཟག་སྤྱིིར་བསྟན་པ་སྟེ་གང་ཟག་གོ།དེ་ཉམས་སུ་བླང་བའི་ཆོ་ག་ནི། གལ་ཏེ་འགྱོད་པ་ཞེས་པ་ནས། དེ་བཟླས་ན་ཞེས་པའི་བར་གྱི་རྗེས་ལ་མཆོད་པར་བྱེད་ཅེས་པ་ནས། སངས་རྒྱས་རྗེས་སུ་དྲན་པར་བྱའོ། །ཞེས་པའི་བར་དང་། ཇི་སྙེད་ཅེས་པ་ནས་བྱའོ་ཞེས་པའི་བར་དང་། དོན་ཡོད་ཞགས་པའི་སྙིང་པོ་ཞེས་པའི་བར་གྱིས་བསྟན་ཏོ། །དེ་ལྟར་ཉམས་སུ་བླངས་པ་ལས་བྱུང་བའི་ཕན་ཡོན་ལ་གཉིས། དད་ལྡན་ལ་དང་། དད་མེད་ལ་འབྱུང་བའི་འཐད་པ་དང་བཅས་པའོ། །དང་པོ་ལ་གཉིས། སྤང་བྱ་སྤང་བ་དང་༑ ཐོབ་བྱ་ཐོབ་པའོ། །དང་པོ་ནི། སྡིག་པ་ཡོངས་སུ་དག་པ་སྟེ་དེའི་སྐྱེ་བ་ཞེས་བྱ་བ་ནས་ཟད་པར་འགྱུར་རོ། །ཞེས་པའི་སྡིག་པ་དག་རྟགས་དང་། ཤིན་ཏུ་ཡོངས་སུ་བྱང་བར་འགྱུར་རོ་ཞེས་པ་དང་། ཁྱོད་ཀྱི་ཞེས་པ་ནས་བཤགས་པར་འགྱུར་རོ། །ཞེས་པའི་བར་གྱིས་བསྟན་ཏོ། །གཉིས་པ་ནི། དེ་དག་ལ་ཞེས་པ་ནས་འགྱུར་རོ་ཞེས་པ་དང་། གང་དང་གང་དུ་ཞེས་པ་ནས་བྱེད་དེ་ཞེས་པའི་བར་དང་༑ བཅོམ་ལྡན་འདས་ཞེས་པ་ནས་མི་འབྲལ་བར་འགྱུར་རོ། །ཞེས་པས་བསྟན་ཏོ། །དེ་ལྟར་ཕན་ཡོན་དང་ལྡན་པས་སེམས་ཅན་ཐམས་ཅད་ལ་བསྟན་ཏེ། དེའང་སྤྱིིར་བསྟན་པའི་ཕན་ཡོན་འཐད་བཅས་དང་། དད་མེད་ལའང་བསྟན་པ་འཐད་བཅས་སོ། །དང་པོ་ནི། དོན་ཡོད་ཞགས་པ་ཞེས་པ་ནས་བརྩམས་ཏེ་ཐོབ་པར་འགྱུར་ཞེས་པའི་བར་རོ། །གཉིས་པ་ནི། ཉན་པའི་འཕགས་པ་ཞེས་པ་ནས་བསྒྲགས་པར་རིགས་པར་བྱའོ། །ཞེས་པའི་བར་རོ། །གལ་ཏེ་དད་ལྡན་ལ་འབྱུང་ཡང་༑ དད་མེད་ལ་མི་འབྱུང་ངོ་སྙམ་ན། དེ་སྤང་ཕྱིར་བཅོམ་ལྡན་འདས་ཞེས་པ་ནས་དགེ་བའི་རྩ་བར་འགྱུར་རོ། །ཞེས་པའི་བར་གྱིས་ཕན་ཡོན་མཉམ་པོར་འབྱུང་བ་དཔེ་དང་བཅས་ཏེ་བསྟན་ཏོ། །མངོན་རྟོགས་ཀྱི་ཚུལ་གྱིས་བསྡུས་པའི་དོན་བསྟན་པའོ། ཁ་ཅིག་སྡིག་པའི་སྐྱོན་བྱེད་པ་ནི་སྦྱོར་བ་བྱེད་པའོ། །སྡིག་པའི་ཆོས་ནི་མི་དགེ་བ་བཅུའི་ལས་ལམ་མོ། །འཕགས་པ་ལ་སྐུར་བ་འདེབས་པ་ནི་འཇིག་རྟེན་ན་དགྲ་བཅོམ་པ་མེད་དེ་ཞེས་བྱ་བ་ལ་སོགས་པའམ། །དགྲ་བཅོམ་པ་མ་ཐོབ་ཡང་དེ་ལ་འདོད་ཆགས་དང་བྲལ་བ་མ་ཡིན་ཏེ། ཚུལ་ཁྲིམས་འཆལ་བའོ་ཞེས་ཟེར་བའོ། །དམ་པའི་ཆོས་ལ་སྨོད་པ་ནི། འདིའི་རྫུན་གྱི་ཚིག་ཟེར་བ་རྣམས་སོ༑༑མནར་མེད་པ་ལ་གཞོལ་བ་ནི་ངེས་པར་མནར་མེད་པར་འགྱུར་བའོ། །དེ་ལྟར་ཐམས་ཅད་ལ་སྨོད་པ་ནི་གང་ཟག་གོ།དེ་ལྟ་བུ་དེ་སྔར་བྱས་པ་ལ་འགྱོད་ཅིང་༑ སླན་ཆད་གཅོད་པར་འདོད་པ་དེ་སྨྱུང་བར་གནས་པ་ཞིག་གིས་དེ་བཟླས་ན་དག་པར་འགྱུར་གྱིས། སླན་ཆད་མི་གཅོད་ཅིང་སྔར་གྱི་ལ་འགྱོད་པ་མེད་ན་དེ་ལྟ་མ་ཡིན་ནོ། །སླན་ཆད་གཅོད་ཅིང་སྡོམ་པར་འགྱུར་བས་སྨྱུང་བར་གནས་པར་བྱས་ཏེ་བཟླས་ན། སྡིག་པ་དག་པའི་རྟགས། ཚེས་བརྒྱད་ཀྱི་ཉིན་པར་དངོས་གཞིའི་ནུབ་མོ་འབྱུང་བ་ནི། ཕྱིར་འདོན་པར་འགྱུར་བ་ལ་སོགས་པ་ཡིན་པ་སྟེ། ཕྱིར་བཟློག་པར་འགྱུར་བ་ན་སྐྱུགས་པ་སྟེ། མདོར་ན་དེའི་དུཿཁའི་རྣམ་གྲངས་མང་པོའམ་གང་ཡང་རུང་བ་ཞིག་འབྱུང་བར་འགྱུར་ཏེ། མདོར་བསྡུ་ན་ཞེས་པ་ལ་སོགས་པ་གསུངས་པ་ཡིན་ནོ། །གལ་ཏེ་སྡིག་པའི་ལས་ཀྱི་རྣམ་པར་སྨིན་པ་དག་པའི་རྟགས་སུ་སྡུག་བསྔལ་ཅིའི་ཕྱིར་འབྱུང་བ་ཡིན་སྙམ་ན། སྡིག་པའི་ལས་ཀྱི་རྣམ་པར་སྨིན་པ་ནི། ཇི་སྲིད་སྒྲིབ་པའི་ས་བོན་གཏན་མ་སྤང་བར་འགྱུར་བ་དེ་སྲིད་དུ། མི་དགེ་བའི་ལས། དེ་དུས་ཡུན་རིང་བས་ཟད་པར་འགྱུར་བ་མ་ཡིན་ཏེ། ལུས་ཅན་རྣམས་ཀྱི་ལས་རྣམས་ནི། །བསྐལ་པ་བརྒྱར་ཡང་ཆུད་མི་ཟ། །ཚོགས་ཤིང་དུས་ལ་བབ་པ་ན། །འབྲས་བུ་ཉིད་དུ་སྨིན་པར་འགྱུར། །ཞེས་སོ། །དེ་བས་ན་འདི་ཡང་འབྲས་བུ་གཏན་མི་འབྱིན་པ་མ་ཡིན་མོད་ཀྱི། འདིའི་རྣམ་སྨིན་སྡུག་བསྔལ་ཆེན་པོ་བསྐྱེད་པ་སྐྱེ་བ་འདི་ཉིད་ལ་ཆུང་ངུའི་ཡོངས་སུ་རྫོགས་པར་བྱས་པ་ཡིན་ནོ། །སྡིག་པ་དང་ལྡན་པ་ལ་དེ་ལྟར་སྡུག་བསྔལ་བསྐྱེད་པས་དག་པར་འགྱུར་མོད༑ ཡོངས་སུ་དག་པ་ལ་འབྲས་བུ་མི་འབྱུང་ངོ་། །ཞེས་དོགས་པ་བསལ་བའི་ཕྱིར་ཤིན་ཏུ་ཡང་ཡོངས་སུ་བྱང་བར་འགྱུར་རོ། །ཞེས་སྨོས་སོ། །གལ་ཏེ་དད་པ་དང་ལྡན་པ་ལ་དེ་ལྟར་འགྱུར་མོད། མི་ལྡན་པ་ལ་མི་འགྱུར་རོ་ཞེ་ན། ཇི་སྙེད་དུ་སྒྱུ་དང་གཡོས་ཀྱང་རུང་སྟེ་མཆོད་པ་རྣམས་ལ། ཕྱོགས་བཅུའི་སངས་རྒྱས་སྟོང་གི་ཞལ་སྟོན་པར་འགྱུར་རོ། །སྡིག་པ་བཤགས་པར་འགྱུར་རོ་ཞེས་